ธปท.ขู่นายแบงก์อย่าลดกู้ส่งออก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธปท.วอนธนาคารพาณิชย์ อย่ากดดันการปล่อยกู้ผู้ส่งออกรายย่อยที่ได้รับผลกระทบจากค่าเงิน 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า ขณะนี้ธนาคารพาณิชย์เริ่มนำประเด็นค่าเงินบาทมาเป็นปัจจัยเสี่ยงในการพิจารณาสินเชื่อแล้ว เพราะเห็นว่ามีความเสี่ยงมากขึ้นจึงขอชะลอการให้สินเชื่อ หรือไม่ก็ลดวงเงินสินเชื่อลง
นายเกริก กล่าวว่า ภาวะเช่นนี้ถ้าผู้ประกอบการขนาดกลางและขนาดย่อม (เอสเอ็มอี) ที่ไม่ได้ทำอะไรผิด ก็ควรได้รับการดูแลจากธนาคารพาณิชย์ ต้องไม่ใช้วิธีการตัดวงเงินหรือขอหลักทรัพย์เพิ่ม 
“ตอนนี้ ธปท.ไม่เห็นว่าธนาคารพาณิชย์มีพฤติกรรมทำอย่างนั้น แต่ผู้ส่งออกส่วนใหญ่คงกลัวว่าธนาคารจะทำอย่างนั้น ซึ่งเป็นการซ้ำเติมผู้ส่งออกอีกทางหนึ่ง” นายเกริก กล่าว
รองผู้ว่าการ ธปท. ยอมรับว่า อาจจะมีผู้ส่งออกบางรายที่มีปัญหาดังกล่าวจริงๆ แต่อย่างไรก็ตามปัญหาเหล่านี้ภาครัฐน่าจะมีแนวทางการช่วยเหลือต่อไป ส่วนลูกค้าผู้ส่งออกรายกลางและรายย่อยส่วนใหญ่น่าจะได้รับการดูแลที่ดีจากธนาคารพาณิชย์ผู้ปล่อยกู้มาตั้งแต่ต้นอยู่แล้ว 
อย่างไรก็ตาม เชื่อว่าธนาคารพาณิชย์มีความเข้าใจดีว่า ช่วงนี้มี ความจำเป็นที่จะต้องช่วยเหลือผู้ส่งออกรายกลางและรายเล็ก ที่ได้รับผลกระทบจากการส่งออกด้วย เพราะที่ผ่านมาภาคการส่งออกเป็นลูกค้าที่ดีมาโดยตลอด